**Tájékoztató**

# IDEGENFORGALMI ADÓ BEVALLÁS SZABÁLYAIRÓL

A helyi adókról szóló 1990. évi C. törvény (Htv.), illetve Hévíz Város Önkormányzata Képviselő-testületének a helyi adókról szóló 4/2010. (II. 10.) önkormányzati rendelete értelmében **adókötelezettség terheli azt a magánszemélyt, aki nem állandó lakosként Hévíz Város közigazgatási területén legalább egy vendégéjszakát eltölt**. Az adó alapja a megkezdett vendégéjszakák száma. **2025. január 1- jétől** – ahogy arról már tájékoztattuk az érintetteket - **az idegenforgalmi adó mértéke** személyenként és vendégéjszakánként **780 forint**.

A Htv. alapján **a fizetendő idegenforgalmi adót** a szálláshely ellenérték fejében történő átengedése esetén a szállásdíjjal együtt **a szállásadó**, a szálláshely vagy bármely más ingatlan ingyenesen történő átengedése esetén a szálláshellyel, ingatlannal rendelkezni jogosult az ott-tartózkodás utolsó napján **szedi be**. A Htv. előírja, hogy a beszedésre kötelezett személy az idegenforgalmi adót **akkor is köteles befizetni, ha annak beszedését elmulasztotta**. Az Art. alapján az adóbeszedésre kötelezett az általa beszedett, vagy beszedni elmulasztott idegenforgalmi adót az adóbevallás benyújtására nyitva álló határnapig fizeti meg, azaz a tárgyhónapot követő hónap tizenötödik napjáig.

Fentiek alapján Hévíz Város Önkormányzati Adóhatósága felhívja az adóbeszedésre kötelezett szállásadók, szálláshely üzemeltetők figyelmét arra, hogy az adóbeszedésre kötelezettnek az idegenforgalmi adóról a **tárgyhónapot követő hónap 15. napjáig kell adóbevallást** benyújtania az adózás rendjéről szóló 2017. évi CL. törvény (továbbiakban: Art.) 2. mellékletének II. rész A) pont 3. alpontja alapján. Az adóbevallást – törvényi előírás alapján - **minden hónapra vonatkozóan** **be kell nyújtani az idegenforgalmi adóbevallást**, hiányzó, kimaradó hónap nem lehet!

Az adózó (szálláshely üzemeltető) a<https://ohp-20.asp.lgov.hu/nyitolap>vagy a<https://heviz.asp.lgov.hu> **Elektronikus Önkormányzati Portálon** keresztül indíthatja a havi idegenforgalmi adóbevallást, majd itt lehetőség nyílik bankkártyával történő adófizetésre is.

Előre is köszönjük szíves közreműködését.

Hévíz, 2025. március 21.

Hévízi Polgármesteri Hivatal